मुंबईः रुपए की खस्ता हालत के बीच इसे मजबूती देने के लिए विशेष उपाय किए जाने की मांग लगातार बढ़ रही है। हालांकि, इस बीच चालू वित्त वर्ष की पहली तिमाही में चालू खाते का घाटा (सीएडी) बढ़कर सकल घरेलू उत्पाद (जीडीपी) का 2.4 प्रतिशत हो गया है। पिछले वित्त की चौथी तिमाही में यह आंकड़ा 1.9 प्रतिशत रहा था। शुक्रवार को रुपए में पिछले सात दिनों से जारी गिरावट जरूर थमी और यह अमेरिकी मुद्रा डॉलर के मुकाबले 71.74 पर बंद हुआ। भारतीय रिजर्व बैंक (आरबीआई) के ताजा आंकड़ों के अनुसार भारत का विदेशी मुद्रा भंडार 31 अगस्त तक महज 400 अरब डॉलर रह गया था। एनआरआई डॉलर डिपॉजिट स्कीम का जोर शोर से समर्थन करने वाले बैंक ऑफ अमेरिका मेरिल लिंच के बाद अब इसकी ब्रोकरेज इकाई सीएलएसए भी इस योजना की हिमायत कर रही है।